### 25.    Beslutning om godkendelse af valgfaget "Skak og andre strategispil".

**Åbent**

Sagsnr.: 326-2020-77131       J.nr.: 17.02.00           Dokumentnr.:
326-2020-351885

**Sagstype**

Beslutning.

**Resume og sagens baggrund**

Vagn Mikkelsen tilbyder elever i 9. klasse et nyt valgfag, der
handler om strategispil. Valgfaget skal godkendes af Kommunalbestyrelsen.

**Indstillinger**

Direktøren indstiller, at

1.    Valgfaget ”Skak
og andre strategispil” godkendes på baggrund af den vedlagte
valgfagsbeskrivelse.

2.    Det drøftes,
hvor kompetencen til at godkende valgfag skal ligge fremover.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Vagn Mikkelsen har ansøgt om godkendelse af et nyt valgfag:
Skak og andre strategispil. Valgfaget tilbydes til elever i 9. klasse på
Vagn Mikkelsen.

*Om valgfag generelt*

Elever i folkeskolen skal have valgfag i 7.-9. klasse. I
7.-8. klasse skal eleverne vælge et af fire toårige praktiske/musiske valgfag,
nemlig håndværk og design, billedkunst, musik og madkundskab. I 9. klasse kan eleverne
vælge mellem nationale valgfag (valgfagsrækken) og valgfag, som skolen eller
kommunen selv har udviklet.

Valgfag, som skolen selv udvikler, skal godkendes af
Kommunalbestyrelsen. Ifølge bekendtgørelsen om Fælles Mål skal kommunen i
forbindelse med godkendelsen af et valgfag bruge en skabelon, hvor valgfagets
fagformål, kompetencemål og videns- og færdighedsområder beskrives.

*Baggrund for denne sag*

I perioden 1. august 2014 - 31. juli 2016 har kompetencen
til at godkende valgfag været delegeret til skolernes ledelse i samarbejde med
skolebestyrelsen. Det besluttede Kommunalbestyrelsen den 27. august 2014.

Vagn Mikkelsen har undervist i valgfaget Skak og andre
strategispil siden starten af skoleåret, men er først nu blevet opmærksom på,
at skolens ledelse ikke længere selv har kompetencen til at godkende valgfag.
Derfor ansøger skolen nu om godkendelse af valgfaget. Administrationen vil
fremadrettet sørge for, at skolelederne orienteres om, hvor kompetencen til at
godkende valgfag ligger.

Der gøres opmærksom på, at såfremt valgfaget godkendes, vil
andre skoler i Kalundborg Kommune også kunne udbyde dette.

*Valgfaget ”Skak og andre strategispil”*

[adresse] indhold omfatter spil såsom Skak, Stratego, Backgammon,
Sequence og Pandemic. Eleverne skal både spille, samarbejde, udvikle og nytænke
spillene, samt evaluere spillene.

Målet for undervisningen i ”Skak og andre strategispil” er,
at eleverne stifter bekendtskab med brætspil. Dette opnås gennem undersøgelser
og hands-on med forskellige typer af brætspil. Målet for undervisningen er at
styrke elevernes alsidige udvikling. I kombination med udvikling af sociale
kompetencer vil arbejdet rette sig mod evnen til koncentration og fordybelse,
viden om ordløs kommunikation, bevidsthed og forståelse for valg, man tager,
udvikling af analytiske evner og styrkelse af kreativ tankevirksomhed, hvor
evnen til at træffe valg på et realistisk grundlag skærpes. Alle disse
færdigheder vil eleverne kunne tage med sig i mødet med det virkelige liv.

En beskrivelse af valgfagets fagformål, kompetencemål og
færdigheds- og vidensmål er vedlagt.

*Administrationens anbefaling*

Fagcenter for Børn, Læring og Uddannelse har indgået i en
dialog med Nyrupskolen om kvalificering og præcisering af målene for valgfaget,
så det sikres, at valgfaget bidrager til elevernes læring og udvikling i tråd
med nationale og kommunale mål for folkeskolen. Skolen har efterfølgende
udfyldt den obligatoriske skabelon for kommunale valgfag.

Administrationen anbefaler, at valgfaget godkendes.

**Økonomiske konsekvenser**

Ingen.

**Børn- og Familieudvalgets møde
den 2. december 2020:**

Børn og familieudvalget anbefaler valgfaget ”skak og andre
strategispil”.

Børn og Familieudvalget anbefaler overfor
Kommunalbestyrelsen, at skolebestyrelserne fremover har kompetencen til at
godkende valgfag. Administrationen undersøger denne mulighed.

**Administrationens tilføjelse den 4. december 2020:**

Kommunalbestyrelsen kan efter
Folkeskolelovens (FSL) § 9, stk. 6 godkende, at elever tilbydes undervisning i
andre fag og emner end de i § 9, stk. 1 og 5 nævnte (det er dem, der står
direkte i folkeskoleloven).

Denne
kompetence efter § 9, stk. 6 til at godkende, at der tilbydes eleverne
undervisning i andre fag og emner kan uddelegeres til skolelederen og/eller
skolebestyrelsen.

Det
fremgår direkte af Undervisningsministeriets ”Notat om delegation” fra 10.
oktober 2017. Administrationen har desuden fået bekræftet telefonisk ved
Undervisningsministeriet, at man stadig er af den opfattelse, at der kan ske
delegation.

**Økonomiudvalgets møde den 9.
december 2020:**

Økonomiudvalget tager administrationens tilføjelser til
efterretning og anbefaler Børn- og Familieudvalgets indstilling.

**Bilag**

|  |  |
| --- | --- |
| Valgfagsbeskrivelse - Skak og andre strategispil (pdf) | 326-2020-336551 |